ഒരുമിച്ചു നില്ക്കാം നിപയെ തുരത്താം രണ്ടു വര്ഷത്തെ ഇടവേളയ്ക്കു ശേഷം നിപ വീണ്ടും കേരളത്തില് ഭീതി പരത്തിയിരിക്കുകയാണ്. കോഴിക്കോട്ട് ഒരു 12 വയസുകാരന് രോഗത്തിനിരയായി.കോവിഡിനെക്കുറിച്ചുളള ഏറ്റവും പുതിയ അപ്ഡേറ്റുകള് ഇവിടെ വായിക്കൂ എട്ടു പേരില് രോഗ ലക്ഷണം കണ്ടെത്തി. കോഴിക്കോട്ടും സമീപ ജില്ലകളിലും ഉള്ളവര് കടുത്ത ജാഗ്രത പുലര്ത്തേണ്ട നാളുകളാണു മുന്നിലുള്ളത്. ചികിത്സയിലിരിക്കെ ശനിയാഴ്ച വൈകുന്നേരമാണു കുട്ടിക്ക് ബാധിച്ചത് നിപയാണെന്ന് പുനെയിലെ വൈറോളജി ഇന്സ്റ്റിറ്റ്യൂട്ടില് സ്ഥിരീകരിച്ചത്. ഏതാനും മണിക്കൂറുകള്ക്കുള്ളില് കുട്ടി മരിക്കുകയും ചെയ്തു. മരിച്ച ബാലനു രോഗം പകരാനിടയാക്കിയ സാഹചര്യങ്ങളെല്ലാം അതേപടി തുടരുന്ന സാഹചര്യത്തില് കരുതലും ജാഗ്രതയുമാണ് ഇപ്പോള് പ്രതിരോധത്തിനായി ഏറെ ആവശ്യം. 2018ല് കോഴിക്കോട് ജില്ലയില് നിപ ബാധിച്ച് 16 പേരും മലപ്പുറത്ത് രണ്ടു പേരും മരണമടഞ്ഞിരുന്നു. പിറ്റേവര്ഷം എറണാകുളത്ത് പഠിക്കുന്ന തൃശൂര് സ്വദേശിക്ക് നിപ സ്ഥിരീകരിച്ചെങ്കിലും ഭേദമാക്കാന് സാധിച്ചു. 2018ല് ആദ്യം രോഗം ശ്രദ്ധയില്പ്പെടുമ്ബോള് അതു നിപയാണെന്ന് മനസിലാക്കാനായിരുന്നില്ല. മുന്പ് കേരളത്തില് ഈ രോഗം റിപ്പോര്ട്ട് ചെയ്യപ്പെട്ടിരുന്നില്ല. ഒരു ഡോക്ടര്ക്ക് തോന്നിയ സംശയമാണു ബാധിച്ചത് നിപയാണെന്ന സ്ഥിരീകരണത്തിലേക്ക് എത്തിച്ചത്. രോഗം സ്ഥിരീകരിച്ച ശേഷം വളരെ പ്രശംസാര്ഹമായ രീതിയിലാണ് കേരളം രോഗത്തെ നേരിട്ടത്. അന്നത്തെ ആരോഗ്യമന്ത്രി കെ.കെ. ശൈലജയുടെ നേതൃത്വത്തില് സര്ക്കാര് സംവിധാനവും ആരോഗ്യരംഗവും ഒറ്റക്കെട്ടായി പ്രവര്ത്തിച്ചു. ആദ്യം ഭീതി പരത്തിയെങ്കിലും അതിവേഗം രോഗത്തെ വരുതിയിലാക്കാന് അന്നു സാധിച്ചു. പിന്നീട് കോവിഡ് ബാധിച്ച വേളയിലും അതിനെതിരേ ശക്തമായി പ്രവര്ത്തിക്കാന് നിപയുടെ കാലത്തെ അനുഭവം കേരളത്തെ സഹായിക്കുകയും ചെയ്തിരുന്നു. ഈ മാതൃക മുന്നിലുള്ളപ്പോള് ഇത്തവണത്തെ നിപ ബാധയെ ഫലപ്രദമായി നേരിടാന് സഹായിക്കുമെന്നു കരുതാം. ഇത്തവണ നിപ ബാധയുണ്ടായപ്പോഴും രോഗസ്ഥിരീകരണത്തിന് പുനെ വൈറോളജി ഇന്സ്റ്റിറ്റ്യൂട്ടിനെ ആശ്രയിക്കേണ്ടി വന്നു. വിവിധ വൈറസ് രോഗങ്ങള് കേരളത്തില് കണ്ടെത്തിയിട്ടുള്ള സ്ഥിതിക്ക് രാജ്യാന്തര നിലവാരത്തിലുള്ള ഒരു വൈറോളജി ഇന്സ്റ്റിട്യുട്ട് കേരളത്തില് സ്ഥാപിക്കുമെന്ന് പ്രഖ്യാപനമുണ്ടായെങ്കിലും അത് ഇനിയും പ്രാവര്ത്തികമായിട്ടില്ല. തോന്നയ്ക്കലിലെ വൈറോളജി ഇന്സ്റ്റിറ്റ്യൂട്ട് ഇപ്പോഴും പാതിവഴിയിലാണ്. കാലാവസ്ഥാജന്യ രോഗങ്ങളും പകര്ച്ചവ്യാധികളും ജീവിത ശൈലി രോഗങ്ങളും കേരളത്തില് വര്ധിച്ചുവരികയാണ്. ഏറെ പ്രകീര്ത്തിക്കപ്പെട്ട കേരള മോഡല് ഇതിലൂടെ സമ്മര്ദത്തിലാവുകയാണ്. മുന്വര്ഷങ്ങളില് പല ജില്ലകളിലും ഡെങ്കിപ്പനി, ചിക്കുന് ഗുനിയ, എലിപ്പനി എന്നിവ അതിരൂക്ഷമായിരുന്നു. ഇവയെ നേരിട്ടു വരുന്നതിനിടയിലായിരുന്നു കോവിഡ് വ്യാപനം. ശ്രദ്ധമുഴുവന് കോവിഡിലേക്കു തിരിഞ്ഞതോടെ മറ്റു വൈറല് രോഗങ്ങള്ക്ക് ശ്രദ്ധ കൊടുക്കനാവാതെ പോയതായി സംശയിക്കണം. ആറു മാസത്തിനിടെ എലിപ്പനി ബാധിച്ച് എഴുപതോളം പേരും ഡെങ്കിപ്പനി ബാധിച്ച് 12 പേരും മരിച്ചു. എലിപ്പനിയുടെയും ഡെങ്കിപ്പനിയുടെയും ലക്ഷണങ്ങളുള്ള സിക്ക വൈറസ് ബാധിച്ച് നിരവധിപ്പേരും ചികിത്സ തേടിയിരുന്നു. ശ്രദ്ധ കോവിഡിലേക്കു വഴിമാറിയതോടെ ഡോകടര്മാര്ക്കുള്ള പരിശീലങ്ങളിലും കാലതാമസമുണ്ടാകുന്നു. ഒരേസമയം രണ്ട് മഹാമാരികളെ നേരിടേണ്ടി വരുന്ന അവസ്ഥയിലാണു കേരളം. കോവിഡിനെ അപേക്ഷിച്ച് മാരകമല്ല നിപ എന്നതുമാത്രമാണ് ആശ്വാസം. കോവിഡ് വ്യാപകമാകുന്നതാണെങ്കില് നിപ ഒരു പ്രദേശത്ത് മാത്രം ബാധിക്കുന്നതാണ്. ഇതുമൂലം കൂട്ടായ ശ്രമത്തിലൂടെ നിപയെ നിയന്ത്രിക്കാനാവുമെന്നത് ആശ്വസമാണ്. അതിന് ഏറ്റവും ആവശ്യം ജനങ്ങളുടെ ഒത്തൊരുമയോടെയുള്ള സഹകരണമാണ്. ആരോഗ്യ പ്രവര്ത്തകരും അധികൃതരും നല്കുന്ന നിര്ദേശങ്ങള് അനുസരിക്കാന് ഏവരും തയാറായാല് മാത്രമേ അതിവേഗം നിപയെ വരുതിയിലാക്കാന് സാധിക്കു. വൈറല് രോഗങ്ങള് മാറിമാറി വരുന്നു എന്നതു പരിഗണിച്ച് വൈറോളജി ഇന്സ്റ്റിറ്റ്യൂട്ടിന്റെ പ്രവര്ത്തനം സജീവമാക്കേണ്ടതുണ്ട്. വൈറസ് രോഗങ്ങള് തിരിച്ചറിയാന് സഹായിക്കുന്ന ലാബുകള് സര്ക്കാര് ആശുപത്രികളോട് അനുബന്ധിച്ച് ഒരുക്കാനും ഇതിനൊപ്പം ശ്രമമുണ്ടാകണം.